REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/225-21

27. maj 2021. godine

B e o g r a d

Z A P I S N I K

12. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 27. MAJA 2021. GODINE

 Sednica je počela u 14.00 časova.

 Sednicom je predsedavala Katarina Rakić, predsednik Odbora.

 Sednici su prisustvovali članovi Odbora: Zoran Bojanić, Nikola Vojinović, Maja Grbić, Dejan Kesar, Nikola Kožović, Milutin Mrkonjić, Ivana Nikolić, Adrijana Pupovac, Samir Tandir i Slavenko Unković.

 Sednici su prisustvovali zamenici članova Odbora: Nataša Jovanović (zamenik Milosava Milojevića) i Snežana Petrović (zamenik Krsta Janjuševića).

 Sednici nisu prisustvovali članovi Odbora: Arđend Bajrami, Goran Pekarski, Bojan Torbica i Milan Urošević, niti njihovi zamenici.

 Sednici su prisustvovali iz Ministarstva trgovine, turizma i telekomunikacija: Sava Savić, pomoćnik ministra trgovine, turizma i telekomunikacija u Sektoru za informaciono društvo i informacionu bezbednost, Tatjana Andan, načelnik Odeljenja za planiranje, razvoj i nadzor u oblasti elektronskih komunkacija i Milan Vojvodić, šef Odseka za informacionu bezbednost i elektronsko poslovanje.

 Odbor je jednoglasno (13 glasova ,,za“), u skladu sa predlogom predsednika Odbora, usvojio sledeći

D n e v n i r e d:

1. Razmatranje Izveštaja o radu Ministarstva trgovine, turizma i telekomunikacija za period od 1. oktobra 2020. godine do 31. decembra 2020. godine**;**
2. RazmatranjeIzveštaja o radu Ministarstva trgovine, turizma i telekomunikacija za period od 1. januara 2021. godine do 31. marta 2021. godine**.**

Pre prelaska na razmatranje prema utvrđenom dnevnom redu predsednik Odbora je predložila da se obavi zajednički pretres prve i druge tačke dnevnog reda. Odbor je, jednoglasno (13 glasova „za“), prihvatio predlog.

 Odbor je, jednoglasno (13 glasova „za“), usvojio Zapisnik 10. sednice Odbora održane 13. maja 2021. godine i Zapisnik 11. sednice Odbora održane 20. maja 2021. godine.

Prva i druga tačka dnevnog reda:

1. Razmatranje **Izveštaja o radu Ministarstva trgovine, turizma i telekomunikacija za period od 1. oktobra 2020. godine do 31. decembra 2020. godine**

2. Razmatranje **Izveštaja o radu Ministarstva trgovine, turizma i telekomunikacija za period od 1. januara 2021. godine do 31. marta 2021. godine**

 Na početku izlaganja Sava Savić, predstavnik Ministarstva trgovine, turizma i telekomunikacija, je istakao da je u prvom izveštajnom periodu Odeljenje za planiranje, razvoj i nadzor započelo aktivnosti na izradi Nacrta zakona o elektronskim komunikacijama koji predstavlja jedan od prioritetnih ciljeva i takođe, započelo aktivnosti na daljem razvoju širokopojasnih mreža i servisa, odnosno izradu Nacrta zakona o širokopojasnoj komunikacionoj infrastrukturi čije donošenje je planirano u toku 2021. godine. Naglašeno je da je cilj ovih izmena i dopuna potpuno uklađivanje sa direktivama Evropskog parlamenta.

Ministarstvo je raspisalo Javni konkurs za izbor predsednika, zamenika predsednika i članove Upravnog odbora Regulatorne agencije za elektronske komunikacije i poštanski saobraćaj (RATEL), s obzirom da je u prvom kvartalu članovima Upravnog odbora istekao mandat, a Narodna skupština je na predlog Vlade donela odluku o izboru 12. marta 2021. godine.

Takođe, naglašeno je da se u toku pandemije Kovid 19 mogla uvideti prednost informaciono-komunikacinih tehnologija, blagodeti brzog interneta, i u skladu sa tim Ministarstvo je nastavilo aktivnosti na razvoju širokopojasnog pristupa. Odeljenje je aktivno ažuriralo mape dostupnosti širokopojasnog pristupa interneta na ESI platformi gde postoji evidencija, koje su oblasti i koliko pokrivene. Ministarstvo, u skladu sa tim, realizuje projekat pod nazivom Nacionalni program za razvoj širokopojasnog pristupa čija je svrha razvoj brzih širokopojasnih mreža u „belim“ zonama, to su oblasti pre svega u ruralnim područjima bez brzog pristupa internetu, odnosno bez optičke infrastrukture. Cilj je povezivanje škola i javnih ustanova kao prioritetnih korisnika u procesu potpune digitalizacije, i to u prvoj fazi projekta između 400 i 600 javnih ustanova u naseljima u „belim“ zonama u ruralnim oblastima Republike Srbije i škola sa druge strane. U prvoj fazi projekta izabrani operatori će graditi optičku mrežu, izvršiti povezivanje škola i do 90 000 okolnih domaćinstava, dok je u drugoj fazi projekta koji se finansira iz Evropske banke za obnovu i razvoj predviđeno da se obuhvati oko 900 javnih ustanova i škola u „belim“ zonama i povezivanje preko 135 000 domaćinstava. Naglašeno je da su Javni pozivi sprovedeni za prvu i drugu fazu i da su potpisani sa izvođačima i sa operatorima elektronskih komunikacija za 89 naselja. Takođe, raspisan je u decembru u poslednjem kvartalu 2020. godine i treći Javni poziv za izgradnju infrastrukture 555 naselja.

Kada je reč o aktivnostima u procesu pristupanja Evropskoj Uniji Ministarstvo je izradilo tekst Predloga pregovaračke pozicije za Poglavlje 10 „Informaciono društvo i mediji“ i on je upućen na mišljenje nadležnim organima i institucijama. Na polju međunarodne saradnje Ministarstvo aktivno učestvuje u saradnji sa regionom i u tom cilju se prati realizacija Sporazuma o snižavanju cena usluga rominga u javnim mobilnim komunikacionim mrežama u regionu Zapadnog Balkana koji je u aprilu 2019. potpisan u Beogradu između predstavnika 6 zemalja i nakon potpune implementacije Sporazuma 1. jula, građani će uslugu rominga plaćati identično po cenama nacionalnog saobraćaja unutar svojih matičnih mreža.

Istaknuto je da je u oblasti normative poštanskog saobraćaja, Vlada, na predlog Ministarstva, donela rešenje kojim je dala saglasnost na Odluku o utvrđivanju cena rezervisanih poštanskih usluga u unutrašnjem poštanskom saobraćaju. Takođe, prihvaćen je i Zaključak o izveštaju realizacije strategije razvoja poštanskih usluga u Republici Srbiji za period 2017-2020 godine. Shodno tome nastavljene su i aktivnosti na izradi nove poštanske strategije za period 2021-2025. godine, održano je pet sastanaka Radne grupe, završena je Javna rasprava i u toku je prikupljanje Mišljenja. Vlada je takođe, donela zaključak kojim se utvrđuje osnova za zaključivanje Memoranduma o razumevanju između Ministarstva trgovine, turizma i telekomunikacija Republike Srbije i Ministarstva za digitalnu upravu Republike Grčke u oblasti telekomunikacija i poštanskih usluga. U navedenom periodu, Vlada je na predlog Ministarstva usvojila Zaključak kojim se prihvata Sporazum o produženju roka važenja kolektivnog ugovora za javno preduzeće „Pošte Srbije“.

Što se tiče sektora Informaciono društvo i informaciona bezbednost, u toku prvog kvartala održana je Javna rasprava o Nacrtu zakona o izmenama i dopunama Zakona o elektronskom dokumentu, elektronskoj identifikaciji i uslugama od poverenja u elektronskom poslovanju, koji je značajan za potpuno uređenje digitalizacije, elektronske komunikacije, elektronske identifikacije u poslovnim procesima u elektronskim uslugama između javne uprave, pravnih lica i fizičkih lica. Unapređena je i identifikacija na daljinu, koja omogućava svim građanima, bez obzira na lokaciju, da potpisuju dokumenta, pouzdanu dostavu tih dokumenata i ostale usluge na daljinu. Elektronski potpis ima za cilj masovnu primenu kvalifikovanih elektronskih sertifikata. Istaknuto je da će sa ovim zakonom biti moguće izvršiti kvalifikovani elektronski potpis koji ima jednaku pravnu vrednost kao svojeručni potpis. Takođe, je predviđeno uvođenje „noda“ u cilju unapređenja međunarodne i prekogranične saradnje i elektronskog poslovanja gde su predviđene šeme, identifikacije i pružanje kvalifikovanih usluga od poverenja između članica Evropske Unije i Srbije a sve preko Portala elektronske uprave.

U nastavku izlaganja predstavnik Ministarstva je istakao prednosti nastave na daljinu, koje su bile u prilici da se vide u vreme pandemije, a nastavljeno je na implementaciji kapitalnog projekta razvoja infrastrukture u ustanovama obrazovanja, nauke i kulture pod nazivom „Povezane škole“. Projekat je nastavljen sa fazom dva u saradnji sa Ministarstvom prosvete, nauke i tehnološkog razvoja uz podršku Vlade. Realizovani su radovi na bežičnoj lokalnoj računarskoj mreži u svim predviđenim matičnim školama, konkretno 430 matičnih objekata što je ukupno oko 920 školskih objekata. Predviđena je i faza tri koja će obuhvatiti još 930 školskih objekata. Ministarstvo je obrazovalo i Radnu grupu i pristupilo izradi Strategije i razvoja informacionog društva i informacione bezbednosti za period 2021-2026, održana je Javna rasprava u aprilu. Osnovni ciljevi Strategije su unapređenje digitalih znanja i veština građana, kao i podizanje kapaciteta zaposlenih kako u javnom tako i privatnom sektoru za korišćenje novih tehnologija i digitalne pismenosti u cilju unapređivanja javnih elektronskih servisa. Naglašeno je da ono što je značajno za podizanje poverenja u elektronske servise i usluge jeste unapređenje informacione bezbednosti građana javne uprave i privrede i podizanje bezbednosti IKT sistema i usluga od poverenja i zaštite privatnosti podataka. U skladu sa tim ciljevima, Ministarstvo je nastavilo aktivnosti u oblasti edukacije i podizanja novoa bezbednosti dece na internetu, pre svega kroz edukativne radionice i prezentacije koji Nacionalni kontakt centar sprovodi. U prvom kvartalu su održane obuke na daljinu, a na vebinaru je učestvovalo preko 80 profesora i nastavnika. Takođe, pomenuto je da je u toku Evropske nedelje kodiranja uključeno kreiranje Nacionalne platforme za prevenciju nasilja u školama pod nazivom „Čuvam te“ koju je pokrenula Vlada. Na kraju izlaganja, pomoćnik ministra je naglasio da su organizovane i obuke gde je Ministarstvo u saradnji sa Institutom za standardizaciju, sa Regulatornom agencijom i Ministarstvom unutrašnjih poslova organizovalo besplate vebinare namenjene predstavnicima državnih organa kako bi se upoznali sa standardima, obavezama i organizaciono-tehničkim merama koje su predviđene zakonom.

 U diskusiji, koja je usledila predsednik Odbora je predložila da se i Odbor uključi u izradu Stategije informacione bezbednosti za period 2021-2026. i zamolila Ministarstvo za dostavu konkretnih izrađenih analiza što se tiče bezbednosti dece na internetu, posebno sa osvrtom na 2019. i 2020. godinu gde se usled pandemije beležio rast korišćenja interneta. Posebno je ukazano na značaj digitalne bezbednosti i kako je preduprediti. S tim u vezi u martu ove godine je osnovana i Parlamentarna mreža za digitalnu bezbednost. Takođe, predloženo je da se Odbor informiše o toku izrade Nacrta Zakona o elektronskim komunikacijama. Na kraju izlaganja, predsednik Odbora je dala predlog da se organizuje obuka za roditelje kada je u pitanju bezbednost dece na internetu i da o tome Ministarstvo dostavi Odboru informacije.

Predstavnik Ministarstva je naglasio da su obuke i radionice, koje sprovodi Nacionalni kontakt centar o bezbednom korišćenju informaciono-komunikacionih tehnologija, namenjeni kako deci, odnosno učenicima tako i profesorima, nastavnicima, a i roditeljima. Pomenuto je da je u proteklom periodu bilo i online predavanja u nekim matičnim školama na kojima su prisustvovali samo nastavnici i roditelji, a održala su se i ona na kojima su bila prisutna samo deca. Što se tiče analiza, istaknuto je da se na nedeljnom nivou rade analize i statistika što se tiče izveštaja i porasta broja incidenata na internetu, tako da će traženo biti i dostaljeno u skladu sa zahtevom Odbora. Na kraju izlaganja, predstavnik Ministarstva je istakao da je broj hakerskih napada kako na banke, privredu, tako i na korisnike u toku pandemije porastao za 400%, stoga je naglašen značaj da obuke u vezi sa bezbednim korišćenjem interneta ne budu održane samo u javnom sektoru. S tim u vezi Parlamentarna mreža za digitalnu bezbednost i Ministarstvo će u zajedničkoj saradnji podizati veću svest o bezbednom korišćenju informaciono-komunikacionih tehnologija imajući u vidu da je zloupotreba samih tehnologija u proteklom periodu u toku pandemije skočila za 60%, kao i da se beleži porast „rada od kuće“ za 48%. Ministarstva je poslalo Vladi na mišljenje Strategiju informacione bezbednosti, a uključiće u rad i Odbor na pomenutu temu.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija od 1. oktobra 2020. godine do 31. decembra 2020. godine i odlučio, jednoglasno (13 za), da ga prihvati.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija od 1. januara 2021. godine do 31. marta 2021. godine i odlučio, jednoglasno (13 za), da ga prihvati.

\*

\* \*

Na sednici Odbora vođen je tonski zapis.

 Sednica je zaključena u 14.35 časova.

SEKRETAR ODBORA PREDSEDNIK ODBORA

 Biljana Ilić Katarina Rakić